अभी तक मानव आकृति से मिलते जुलते मानवोपयोगी रोबोट बनाये जा रहे थे और बनाये भी जा रहे हैं, पर चौंकिए नहीं अब रोबोट विज्ञानी रोबो-चीता, रोबो-बिल्ली और रोबो-पेंगुइनों को बनाने में भी सफलता प्राप्त कर चुके हैं। मानव द्वारा निर्मित रोबो-चीता अब वास्तविक चीते से टक्कर ले सकता है। इस रोबो-चीता की डिज़ाइन वास्तविक चीते जैसी ही है। इसकी विशेषता यह है कि यह रोबो असली चीते जैसी छलांग भी लगा सकता है। इस रोबो-चीते को बनाकर अमेरिका की ‘मेसायुसेट्स इंस्टीट्यूट ऑफ टेक्नॉलॉजी’ के शोधार्थियों ने कमाल ही कर दिया है। उन्होंने इस रोबो-चीते का सबसे आधुनिकतम प्रारूप प्रस्तुत किया है। इंडोर ट्रैक पर इसकी गति 10 मील प्रति घंटा है, किन्तु वैज्ञानिक आशावान हैं कि भविष्य में इसकी दौड़ने की गति 30 मील प्रतिघंटा अर्थात् तीन गुनी हो जायेगी। इस रोबो-चीते की विशेषता यह है कि यह अन्य चीतों की तरह भारी भरकम और सुस्त नहीं है। यह चुस्त, गतिशील और स्थिर है। एक सूचना के अनुसार शिकागो में आयोजित होने वाली ‘इण्टरनेशनल कान्फ्रेंस ऑन इंटेलीजेंट रोबोट एंड सिस्टम’ के अवसर पर इस रोबो-चीते के प्रदर्शन की बात भी कही गई थी। यह अभी भविष्य के गर्त में है कि रोबो-चीते से किस तरह के काम लिए जायेंगे। पर जो कुछ हो रहा है वह मानवता के हित में ही होगा।